На основу члана 19. став 1. тачка 3) и члана 21. став 1. Закона о јавној својини („Сл. гласник РС“; бр. 72/2011, 88/2013, 105/2014, 104/2016-др. закон, 108/2016, 113/2017, 95/2018 и 153/2020) и члана 40. став 1. тачка 38 Статута општине Чајетина („Службени лист општине Чајетина“, бр. 2/2019) Скупштина општине Чајетина на седници одржаној 04. јула 2022. године, донела је

**ОДЛУКУ**

**О УСТУПАЊУ ПРАВА КОРИШЋЕЊА И УПРАВЉАЊА ФОНТАНОМ НА ЗЛАТИБОРУ**

I

Oпштина Чајетина као носилац права јавне својине на Вишенаменској фонтани на језеру у центру Златибора, на територији општине Чајетина, (у даљем тексту: фонтана) уступа корисницима Јавном предузећу „Голд гондола Златибор“, КЈП „Златибор“ и Туристичкој организацији Златибор право коришћења и управљања на фонтани, на неодређено време, за потребе обављања делатности ради којих су основани, које право обухвата:

1. Заједничко право коришћења и управљања фонтаном за потребе редовног пословања и иступање и извршавање обавеза које проистичу из датог права;
2. Инвестициона улагања, као и набавку опреме неопходне за инвестиционо одржавање, могуће је вршити само уз претходну сагласност оснивача – општине Чајетина.
3. ЈП „Голд гондола Златибор“ , КЈП „Златибор“ и Туристичка организација Златибор заједнички располажу приходима оствареним по основу коришћења и управљања фонтаном, док је за инвестициона улагања неопходна претходна сагласност оснивача.

II

На основу ове одлуке, закључиће се уговор о међусобним односима, правима и обавезама Јавног предузећа „Голд гондола Златибор“, КЈП „Златибор“ и Туристичке организације Златибор као корисника који имају право заједничког коришћења и управљања фонтаном, и општине Чајетина, као носиоца права својине на фонтани из тачке 1. oве одлуке.

III

Решење доставити: именованим и архиви СО.

**СКУПШТИНА ОПШТИНЕ ЧАЈЕТИНА**

**Број: 02-48/2022 од 04. јула 2022.године**

**ПРЕДСЕДНИК**

**Скупштине општине,**

*Арсен Ђурић*